ธปท.เชื่อธพ.มีแผนช่วยลูกค้าที่ได้รับผลกระทบจากการชุมนุมอยู่แล้ว
ธปท.พร้อมช่วยผู้ประกอบการที่ได้รับผลกระทบจากการชุมนุม แต่ต้องเป็นไปตามหลักเกณฑ์ของธนาคารพาณิชย์ด้วย
26 เม.ย. 2553

ธปท.พร้อมช่วยผู้ประกอบการที่ได้รับผลกระทบจากการชุมนุม แต่ต้องเป็นไปตามหลักเกณฑ์ของธนาคารพาณิชย์ด้วย
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยภายหลังหารือกับนายสมบูรณ์ นำทิพย์จันทาเจริญ ตัวแทนกลุ่มผู้ประกอบอาชีพสุจริตที่ได้รับความเดือดร้อนจากการชุมนุมทางการเมือง (สดช.) ซึ่งมาติดตามถามความคืบหน้าหลังการเข้าพบครั้งก่อน ได้มีข้อเรียกร้อง 9 ข้อ ว่า  การให้ความช่วยเหลือผู้ประกอบการที่ได้รับผลกระทบน่าจะสามารถดำเนินการได้บางส่วน เช่น การปรับโครงสร้างหนี้ในส่วนที่ได้รับความเดือดร้อน น่าจะสามารถดำเนินการได้ตามหลักเกณฑ์ที่มี ไม่ว่าจะเป็นการประนอมหนี้ หรือยืดอายุ แต่การพิจารณาดำเนินการเป็นสิทธิของธนาคารพาณิชย์ที่จะพิจารณาลูกหนี้แต่ละรายเป็นกรณีไป เพราะธปท.ไม่สามารถสั่งการให้ธนาคารพาณิชย์ดำเนินการช่วยเหลืออย่างใดอย่างหนึ่งได้
อย่างไรก็ตาม ล่าสุด ธปท. ได้ทำหนังสือขอความร่วมมือไปถึงนายอภิศักดิ์ ตันติวรวงศ์ ประธานสมาคมธนาคารไทย ให้พิจารณาช่วยเหลือลูกค้าที่ได้รับผลกระทบตามเงื่อนไขและหลักเกณฑ์ที่เป็นไปได้แล้ว หลังจากก่อนหน้านี้ได้สั่งการไปด้วยวาจาเท่านั้น
ทั้งนี้ ลูกค้าที่ได้รับผลกระทบและมีปัญหาคงได้รับการดูแลจากธนาคารพาณิชย์เจ้าหนี้อยู่แล้ว ซึ่งคิดว่าน่าจะสามารถพูดคุยตกลงกันได้ แต่กรณีที่ลูกค้าที่ตกลงกับธนาคารเจ้าหนี้ไม่ได้ ก็สามารถร้องเรียนผ่านศูนย์ประสานงานแก้ไขปัญหาสินเชื่อของธปท.อีกทางหนึ่งก็ได้
"เชื่อว่าปัญหาที่ผู้ประกอบการได้รับผลกระทบครั้งนี้ น่าจะสามารถเยียวยาได้จากซอฟท์โลน ที่ครม.เศรษฐกิจมีมติให้การช่วยเหลือครอบคลุมในทุกส่วนอยู่แล้ว เพียงแต่การติดตามแก้ไข รายละเอียดในแต่ละส่วนต้องดูอีกครั้ง ส่วนกรณีการจะให้โอนหนี้บัตรเครดิต โอนสินเชื่อบุคคล มาเป็นหนี้ระยะยาว ตามที่ผู้ประกอบการเรียกร้องจะทำได้หรือไม่ต้องดูที่เงื่อนไขและเกณฑ์ของธนาคารพาณิชย์เจ้าหนี้ด้วย" นายสรสิทธิ์กล่าว